## Pravilnik o posebnim uvjetima za uvoz određene hrane iz određenih trećih zemalja zbog rizika od kontaminiranosti aflatoksinima

### NN 120/2010 (27.10.2010.), Pravilnik o posebnim uvjetima za uvoz određene hrane iz određenih trećih zemalja zbog rizika od kontaminiranosti aflatoksinima

MINISTARSTVO POLJOPRIVREDE, RIBARSTVA I RURALNOG RAZVOJA

3118

Na temelju članka 84. stavka 5. Zakona o hrani (»Narodne novine« br. 46/07), ministar poljoprivrede, ribarstva i ruralnog razvoja donosi

PRAVILNIK

O POSEBNIM UVJETIMA ZA UVOZ ODREĐENE HRANE IZ ODREĐENIH TREĆIH ZEMALJA ZBOG RIZIKA OD KONTAMINIRANOSTI AFLATOKSINIMA[[1]](#footnote-29081-1)

I. OPĆE ODREDBE

Predmet Pravilnika

Članak 1.

(1) Ovim se Pravilnikom propisuju posebni uvjeti za uvoz određene hrane iz određenih trećih zemalja zbog rizika od kontaminiranosti aflatoksinima.

(2) Ovim se Pravilnikom određuju određena mjesta uvoza kao granični prijelazi za uvoz hrane koja je predmet ovog Pravilnika.

Članak 2.

(1) Odredbe ovoga Pravilnika primjenjuju se pri uvozu sljedeće hrane i iz nje dobivenih prehrambenih proizvoda i njihovih sastojaka:

(a) Hrana podrijetlom ili poslana iz Brazila:

– brazilski orasi u ljusci tarifne oznake 0801 21 00;

– mješavine orašastih plodova ili suhog voća tarifne oznake 0813 50, a koje sadrže brazilske orahe u ljusci.

(b) Hrana podrijetlom ili poslana iz Kine:

– kikiriki u ljusci ili oljušten tarifne oznake 1202 10 90 ili tarifne oznake 1202 20 00;

– kikiriki tarifne oznake 2008 11 91 (u neposrednim pakovinama neto mase veće od 1 kg) ili tarifne oznake 2008 11 98 (u neposrednim pakovinama neto mase ne veće od 1 kg);

– prženi kikiriki tarifne oznake 2008 11 91 (u neposrednim pakovinama neto mase veće od 1 kg) ili tarifne oznake 2008 11 96 (u neposrednim pakovinama neto mase ne veće od 1 kg).

(c) Hrana podrijetlom ili poslana iz Egipta:

– kikiriki u ljusci ili oljušten tarifne oznake 1202 10 90 ili tarifne oznake 1202 20 00;

– kikiriki tarifne oznake 2008 11 91 (u neposrednim pakovinama neto mase veće od 1 kg) ili tarifne oznake 2008 11 98 (u neposrednim pakovinama neto mase ne veće od 1 kg);

– prženi kikiriki tarifne oznake 2008 11 91 (u neposrednim pakovinama neto mase veće od 1 kg) ili tarifne oznake 2008 11 96 (u neposrednim pakovinama neto mase ne veće od 1 kg).

(d) Hrana podrijetlom ili poslana iz Irana:

– pistacije tarifne oznake 0802 50 00;

– pržene pistacije tarifne oznake 2008 19 13 (u neposrednim pakovinama neto mase veće od 1 kg) ili tarifne oznake 2008 19 93 (u neposrednim pakovinama neto mase ne veće od 1 kg).

(e) Hrana podrijetlom ili poslana iz Turske:

– suhe smokve tarifne oznake 0804 20 90;

– lješnjaci (Corylus spp.) u ljusci tarifne oznake 0802 21 00 ili lješnjaci oljušteni tarifne oznake 0802 22 00;

– pistacije tarifne oznake 0802 50 00;

– mješavine orašastih plodova ili suhog voća tarifne oznake 0813 50, a koje sadrže smokve, lješnjake ili pistacije;

– paste od smokava, pistacija i lješnjaka tarifne oznake 1106 30 90, tarifne oznake 2007 10 ili tarifne oznake 2007 99;

– prerađeni ili konzervirani lješnjaci, smokve i pistacije, uključujući i mješavine tarifne oznake 2008 19;

– brašno, krupica i prah lješnjaka, smokava i pistacija tarifne oznake 1106 30 90;

– lješnjaci rezani u komadiće i ploške i smrvljeni tarifne oznake 0802 22 00 i tarifne oznake 2008 19.

(f) Hrana podrijetlom ili poslana iz Sjedinjenih Američkih Država koja je obuhvaćena Planom dobrovoljnog uzorkovanja aflatoksina, a koji je izradio Odbor za bademe Kalifornije u svibnju 2006. godine (»Voluntary Aflatoxin Sampling Plan«):

– bademi u ljusci tarifne oznake 0802 11 ili bademi oljušteni tarifne oznake 0802 12;

– prženi bademi tarifne oznake 2008 19 13 (u neposrednim pakovinama neto mase veće od 1 kg) ili tarifne oznake 2008 19 93 (u neposrednim pakovinama neto mase ne veće od 1 kg);

– mješavine orašastih plodova ili suhog voća tarifne oznake 0813 50, a koje sadrže bademe.

(g) Hrana podrijetlom ili poslana iz Sjedinjenih Američkih Država koja nije obuhvaćena Planom dobrovoljnog uzorkovanja aflatoksina:

– bademi u ljusci tarifne oznake 0802 11 ili bademi oljušteni tarifne oznake 0802 12;

– prženi bademi tarifne oznake 2008 19 13 (u neposrednim pakovinama neto mase veće od 1 kg) ili tarifne oznake 2008 19 93 (u neposrednim pakovinama neto mase ne veće od 1 kg);

– mješavine orašastih plodova ili suhog voća tarifne oznake 0813 50, a koje sadrže bademe.

(2) Odredbe stavka 1. ovoga članka ne primjenjuju se na pošiljke hrane bruto mase koja nije veća od 20 kg niti na prerađene ili složene prehrambene proizvode koji sadrže hranu iz podstavka (b) do (g) stavka 1. ovoga članka u udjelu manjem od 20%.

Značenje pojmova

Članak 3.

Za potrebe ovoga Pravilnika koriste se sljedeći pojmovi:

»Određeno mjesto uvoza (eng. Designated Point of Import – DPI)« jest točno određeno mjesto uvoza u zemlju koje određuje čelnik nadležnog tijela i preko kojega je dopušten uvoz hrane iz članka 2. stavka 1. ovoga Pravilnika u Republiku Hrvatsku.

»Mjesto prvog unosa (eng. First Point of Introduction – FPI)« jest mjesto na kojem pošiljka prvi put fizički ulazi na područje Republike Hrvatske.

II. POSEBNE ODREDBE

Uvoz u Republiku Hrvatsku

Članak 4.

Pošiljka hrane iz članka 2. stavka 1. ovoga Pravilnika (u daljnjem tekstu: hrana) smije se uvoziti u Republiku Hrvatsku samo u skladu s postupcima propisanima ovim Pravilnikom.

Zdravstveni certifikat i rezultati uzorkovanja i analiza

Članak 5.

(1) Hranu koja se uvozi u Republiku Hrvatsku moraju pratiti rezultati uzorkovanja i analiza te Zdravstveni certifikat za koji je propisan obrazac iz Dodatka 1. koji je tiskan uz ovaj Pravilnik i njegov je sastavni dio.

(2) Zdravstveni certifikat iz stavka 1. ovoga članka mora biti popunjen, potpisan i pečatiran od strane ovlaštenih predstavnika sljedećih tijela:

– Ministarstva poljoprivrede, stočarstva i opskrbe hranom (Ministério da Agricultura, Pecuária e Abastecimento (MAPA)) – za hranu iz Brazila;

– Državne uprave za inspekciju uvoza-izvoza i karantenu Narodne Republike Kine (the State Administration for Entry-Exit inspection and Quarantine of the People’s Republic of China) – za hranu iz Kine;

– Egipatskog ministarstva poljoprivrede (the Egyptian Ministry of Agriculture) – za hranu iz Egipta;

– Iranskog ministarstva zdravstva (the Iranian Ministry of Health) – za hranu iz Irana;

– Opće uprave za zaštitu i kontrolu Ministarstva poljoprivrede i ruralnih poslova Republike Turske (the General Directorate of protection and Control of the Ministry of Agriculture and Rural Affairs of the Republic of Turkey) – za hranu iz Turske;

– Ministarstva poljoprivrede Sjedinjenih Američkih Država (USDA) (the United States Department of Agriculture (USDA)) – za hranu iz Sjedinjenih Američkih Država.

(3) Zdravstveni certifikat sastavljen je na službenom jeziku države izvoznice i na hrvatskom jeziku.

(4) Zdravstveni certifikat iz stavka 1. ovoga članka valjan je za uvoz hrane u Republiku Hrvatsku najviše četiri mjeseca od datuma izdavanja.

(5) Uzorkovanje i analize iz stavka 1. ovoga članka moraju se provesti u skladu sa Pravilnikom o planu uzorkovanja i metodama analiza za službenu kontrolu količina mikotoksina u hrani (»Narodne novine« br. 45/08)[[2]](#footnote-29081-2).

(6) Svaka pošiljka hrane mora biti označena lotom koji odgovara lotu na rezultatima uzorkovanja i analiza te Zdravstvenom certifikatu iz stavka 1. ovoga članka. Svaka pojedina vreća ili drugi oblik pakovina iz pošiljke mora se obilježiti tim lotom.

(7) Iznimno od odredbi stavka 1. ovoga članka, u Republiku Hrvatsku se mogu uvesti pošiljke hrane iz članka 2. stavka 1. točke g) ovoga Pravilnika bez da ih prate rezultati uzorkovanja i analiza te Zdravstveni certifikat ali se moraju obavezno uzorkovati za analizu u skladu s člankom 8. stavkom 6. ovoga Pravilnika.

Prethodna obavijest o pošiljci

Članak 6.

(1) Subjekt u poslovanju s hranom ili njegov predstavnik odgovoran za pošiljku mora dostaviti prethodnu obavijest o predviđenom datumu i vremenu fizičkog dolaska pošiljke na mjesto prvog unosa (FPI) i prirodi pošiljke.

(2) U svrhu dostave obavijesti iz stavka 1. ovoga članka subjekt u poslovanju s hranom ili njegov predstavnik odgovoran za pošiljku mora ispuniti Dio I. Zajedničkog ulaznog dokumenta (CED) iz Dodatka 1. Pravilnika o povećanom broju službenih kontrola hrane i hrane za životinje neživotinjskog podrijetla koja predstavlja poznatu ili prijeteću opasnost pri uvozu (»Narodne novine« br. 119/10)[[3]](#footnote-29081-3) te ga dostaviti osobi ovlaštenoj za provođenje službene kontrole na mjesto prvog unosa (FPI) najmanje jedan radni dan prije fizičkog dolaska pošiljke.

(3) Subjekt u poslovanju s hranom popunjava zajednički ulazni dokument (CED) iz stavka 2. ovog članka prema smjernicama propisanima u Dodatku 3. koji je tiskan uz ovaj Pravilnik i njegov je sastavni dio.

Određena mjesta uvoza (DPI)

Članak 7.

(1) Tijela nadležna za provođenje službenih kontrola moraju osigurati da određena mjesta uvoza (DPI) udovoljavaju sljedećim zahtjevima:

– prisutnost educirane osobe ovlaštene za provođenje službene kontrole u svrhu provođenja službene kontrole nad pošiljkama hrane;

– dostupnost detaljnih uputa za provođenje uzorkovanja za analizu i dostavu uzoraka u ovlaštene laboratorije u skladu s odredbama iz Priloga I. Pravilnika o planu uzorkovanja i metodama analiza za službenu kontrolu količina mikotoksina u hrani;

– mogućnost istovara i uzorkovanja za analize u natkrivenom prostoru na određenom mjestu uvoza (DPI). Iznimno, u slučaju da se pošiljka mora prevesti do mjesta na kojem se može provesti uzorkovanje, ista mora biti pod nadzorom osobe ovlaštene za provođenje službene kontrole od određenog mjesta uvoza (DPI) do mjesta uzorkovanja;

– dostupnost prostora za skladištenje pošiljaka kao i skladišta za skladištenje zadržanih pošiljaka u prikladnim uvjetima dok se čekaju rezultati analiza;

– dostupnost opreme za istovar i odgovarajuće opreme za uzorkovanje za analize;

– dostupnost ovlaštenog laboratorija za analizu aflatoksina, a koji se nalazi na mjestu do kojeg se uzorci mogu dostaviti u kratkom vremenskom razdoblju i koji je u mogućnosti obaviti analizu u vremenskom roku.

(2) Popis određenih mjesta uvoza (DPI) nalazi se u Dodatku 2. koji je tiskan uz ovaj Pravilnik i njegov je sastavni dio.

(3) Ministarstvo poljoprivrede, ribarstva i ruralnog razvoja redovito ažurira popis određenih mjesta uvoza (DPI) iz stavka 2. ovoga članka.

(4) Ministarstvo poljoprivrede, ribarstva i ruralnog razvoja i Ministarstvo zdravstva socijalne skrbi ažurirani popis određenih mjesta uvoza (DPI) iz stavka 2. ovoga članka redovito objavljuju na Web-stranicama ministarstava.

(5) Subjekti u poslovanju s hranom moraju osigurati istovar pošiljke hrane potreban za provedbu reprezentativnog uzorkovanja.

(6) U slučaju posebnog transporta ili posebnih načina pakiranja odnosno ukoliko se uzorkovanje ne može provesti uobičajenom opremom za uzorkovanje, subjekt u poslovanju s hranom mora osobi ovlaštenoj za provođenje službene kontrole osigurati prikladnu opremu za uzorkovanje.

Službene kontrole

Članak 8.

(1) Službene kontrole prije puštanja u slobodni promet kao i ispunjavanje Zajedničkog ulaznog dokumenta (CED) iz članka 6. stavka 2. ovoga Pravilnika moraju biti završene u roku od 15 radnih dana od trenutka kada je pošiljka dopremljena za uvoz i fizički dostupna za uzorkovanje na određenom mjestu uvoza (DPI).

(2) Osoba ovlaštena za provođenje službene kontrole na mjestu prvog unosa (FPI) mora provesti dokumentacijski pregled sve hrane namijenjene uvozu u Republiku Hrvatsku kako bi se osiguralo da je udovoljeno zahtjevima vezano za rezultate uzorkovanja i analiza te Zdravstveni certifikat iz članka 5. ovoga Pravilnika.

(3) Ako pošiljku hrane ne prate rezultati uzorkovanja i analize te Zdravstveni certifikat iz članka 5. stavka 1. ovoga Pravilnika, pošiljka ne smije ući u Republiku Hrvatsku zbog uvoza u Republiku Hrvatsku te se mora otpremiti natrag u zemlju podrijetla ili uništiti.

(4) Osoba ovlaštena za provođenje službene kontrole na mjestu prvog unosa (FPI) u Republiku Hrvatsku će odobriti transport pošiljke do određenog mjesta uvoza (DPI) tek nakon dobivanja zadovoljavajućih rezultata pregleda iz stavka 2. ovoga članka. Originalni Zdravstveni certifikat mora pratiti pošiljku tijekom transporta.

(5) Prije puštanja pošiljke u slobodni promet, osoba ovlaštena za provođenje službene kontrole mora na određenom mjestu uvoza (DPI) iz pošiljaka uzeti uzorak za analizu na aflatoksin B1 kao i za analizu ukupnih aflatoksina učestalošću propisanom u stavku 6. ovoga članka i u skladu s Prilogom I. Pravilnika o planu uzorkovanja i metodama analiza za službenu kontrolu količina mikotoksina u hrani (»Narodne novine« br. 45/08).

(6) Uzorkovanje za analizu iz stavka 5. ovoga članka provodi se na:

– 100% pošiljaka hrane iz Brazila;

– najmanje 20% pošiljaka hrane iz Kine;

– najmanje 20% pošiljaka hrane iz Egipta;

– najmanje 50% pošiljaka hrane iz Irana;

– najmanje 10% pošiljaka za svaku kategoriju lješnjaka i iz njega dobivenih proizvoda iz Turske iz članka 2. stavka 1. točke (e) podtočke 2. i podtočke 4. do podtočke 8. ovoga Pravilnika, najmanje 20 % pošiljaka za svaku kategoriju suhih smokava i prerađevina iz Turske iz članka 2. stavka 1. točke (e) podtočke 1. i podtočke 4. do podtočke 7. ovoga Pravilnika te najmanje 50% pošiljaka za svaku kategoriju pistacija i prerađevina iz Turske iz članka 2. stavka 1. točke (e) podtočke 3. do 7. ovoga Pravilnika;

– na temelju nasumičnih pregleda za pošiljke hrane iz Sjedinjenih Američkih Država iz članka 2. stavka 1. točke (f) ovoga Pravilnika;

– svaka pošiljka hrane iz Sjedinjenih Američkih Država iz članka 2. stavka 1. točke (g) ovoga Pravilnika.

(7) Nakon obavljenih pregleda, osoba ovlaštena za službene kontrole mora:

– popuniti odgovarajuća polja Dijela II. Zajedničkog ulaznog dokumenta (CED);

– objediniti rezultate uzorkovanja i analiza;

– potpisati i pečatirati original Zajedničkog ulaznog dokumenta (CED);

– izraditi i zadržati presliku potpisanog i pečatiranog Zajedničkog ulaznog dokumenta (CED).

Osoba ovlaštena za provođenje službene kontrole popunjava Zajednički ulazni dokument (CED) prema smjernicama propisanima u Dodatku 3. koji je tiskan uz ovaj Pravilnik i njegov je sastavni dio.

(8) Original Zajedničkog ulaznog dokumenta (CED) mora pratiti pošiljku tijekom prijevoza do puštanja pošiljke u slobodni promet.

(9) U svrhu puštanja pošiljke u slobodni promet, subjekt u poslovanju s hranom ili njegov predstavnik mora carinskim službama pokazati popunjeni Zajednički ulazni dokument (CED) ili njegovu elektroničku istoznačnicu potpisan i pečatiran od strane osobe ovlaštene za provođenje službene kontrole nakon završenih svih službenih kontrola te nakon dobivanja zadovoljavajućih rezultata fizičkog pregleda, ako su takvi pregledi bili zahtjevani.

(10) Nadležno tijelo svaka tri mjeseca podnosi izvješće Europskoj komisiji o svim analitičkim rezultatima službenih kontrola na pošiljkama hrane, a podnosi se u mjesecu koji slijedi nakon svakog kvartala.

Dijeljenje pošiljaka

Članak 9.

(1) Pošiljka ne smije biti dijeljena sve dok službene kontrole nisu završene i dok osoba ovlaštena za provođenje službene kontrole ne popuni Zajednički ulazni dokument (CED) sukladno odredbama članka 8. ovoga Pravilnika.

(2) U slučaju kasnijeg dijeljenja pošiljke, potpisana i pečatirana preslika Zajedničkog ulaznog dokumenta (CED) mora pratiti svaki dio pošiljke sve do puštanja istih u slobodni promet.

Dodatne odredbe vezano za uvoz hrane iz Sjedinjenih Američkih Država

Članak 10.

(1) Vezano za uvoz hrane iz Sjedinjenih Američkih Država, analizu iz članka 5. stavka 1. ovoga Pravilnika mora obaviti laboratorij koji je od strane Ministarstva poljoprivrede Sjedinjenih Američkih Država (USDA) odobren za analize aflatoksina.

(2) Na Zdravstvenom certifikatu iz članka 5. stavka 1. ovoga Pravilnika koji prati pošiljke hrane iz članka 2. stavka 1. točke (f) ovoga Pravilnika mora se navesti upućivanje na Plan dobrovoljnog uzorkovanja aflatoksina.

Naknade za službene kontrole pri uvozu

Članak 11.

Subjekt u poslovanju s hranom obvezan je na mjestu prvog unosa (FPI) platiti naknade za službene kontrole pri uvozu koje su propisane Pravilnikom o povećanom broju službenih kontrola hrane i hrane za životinje neživotinjskog podrijetla koja predstavlja poznatu ili prijeteću opasnost pri uvozu.

III. PRIJELAZNE I ZAVRŠNE ODREDBE

Članak 12.

Ovaj Pravilnik stupa na snagu 1. srpnja 2011. godine osim odredbe članka 8. stavka 10. ovoga Pravilnika koje stupaju na snagu danom pristupanja Republike Hrvatske Europskoj uniji.

Klasa: 011-02/10-01/181

Urbroj: 525-13-1-0559/10-20

Zagreb, 18. listopada 2010.

Ministar
Petar Čobanković, v. r.

DODATAK 1.

Zdravstveni certifikat za uvoz u Republiku Hrvatsku

Zdravstveni certifikat za uvoz u Republiku Hrvatsku

………………………………………………………………..………(\*)

Lot pošiljke: …………..………. Broj certifikata: ………....………...

U skladu s odredbama Pravilnika kojim se propisuju posebni uvjeti za uvoz određene hrane iz određenih trećih zemalja zbog rizika od kontaminiranosti te hrane aflatoksinima (»Narodne novine« broj
120/10)………………..…………………………………..............……

…………………………......................... (tijelo iz članka 5. stavka 2.)

POTVRĐUJE da je ………….………….………….………….………

………………………………………….. (navesti hranu iz članka 2.)

iz ove pošiljke sastavljena od: ……………………………………....

…………………(opis pošiljke, hrane, broj i vrsta pakovina, bruto ili neto masa)

utovaren u ………………………………...……….. (mjesto utovara)

od strane ……………………...........................… (naziv prijevoznika)

upućen u …………………...................…(odredišno mjesto i država)

koji dolazi od subjekta…………………..…(naziv i adresa subjekta) a koja je proizvedena, sortirana, obrađena, prerađena, pakirana i prevezena u skladu s dobrom higijenskom praksom.

Iz te su pošiljke uzeti uzorci u skladu s Pravilnikom o planu uzorkovanja i metodama analiza za službenu kontrolu količina mikotoksina u hrani (»Narodne novine«, broj 45/08)……………(datum), te su podvrgnuti laboratorijskoj analizi …………..........(datum) u…………………………………….………....... (naziv laboratorija),

kako bi se utvrdila količina aflatoksina B1 i ukupna količina aflatoksina. U prilogu se nalaze detaljni podaci o uzorkovanju, metodama analiza i svi rezultati.

Ovaj je certifikat valjan do …………………….………….…………...

Sastavljeno u: …………….......……….… dana ….............………….

Pečat i potpis ovlaštenog predstavnika tijela iz članka 5. stavka 2.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(\*) Proizvod i zemlja podrijetla

DODATAK 2.

Popis mjesta prvog unosa (FPI) i određenih mjesta uvoza (DPI)

Kao mjesta prvog unosa (FPI) i određena mjesta uvoza (DPI) za uvoz hrane iz članka 2. stavka 1. ovoga Pravilnika određuju se sljedeći granični prijelazi:

1. Cestovni granični prijelazi:

1.1. Bajakovo

1.2. Karasovići

1.3. Metković

1.4. Stara Gradiška

1.5. Bregana\*

1.6. Goričan\*

1.7. Rupa\*

1.8. Macelj\*

2. Pomorski granični prijelazi:

2.1. Luka Ploče

2.2. Luka Rijeka

3. Zrakoplovni granični prijelazi:

3.1. Zračna luka Zagreb

\* Granični prijelaz je mjesto prvog unosa (FPI) do ulaska Republike Hrvatske u Europsku uniju.

U svrhu puštanja pošiljke u slobodni promet postupak carinjenja se provodi na carinskim ispostavama definiranim trenutno važećim propisima.

DODATAK 3.

Smjernice za popunjavanje Zajedničkog ulaznog dokumenta (CED) u svrhu primjene Pravilnika o posebnim uvjetima za uvoz određene hrane iz određenih trećih zemalja zbog rizika od kontaminiranosti aflatoksinima

Općenito: Za potrebe popunjavanja Zajedničkog ulaznog dokumenta (CED) kod primjene ovoga Pravilnika, uvijek kada se spomene »određeno ulazno mjesto (DPE)« to se čita kao »mjesto prvog unosa (FPI)« ili »određeno mjesto uvoza (DPI)« kako je propisano u posebnim napomenama za svako pojedino polje. Uvijek kada se spomene »mjesto kontrole (CP)« to se čita kao »određeno mjesto uvoza (DPI)«.

Popuniti obrazac velikim tiskanim slovima. Napomene se prikazuju uz odgovarajući broj polja.

Dio I. Ovaj dio popunjava subjekt u poslovanju s hranom ili njegov predstavnik, ukoliko nije drugačije naznačeno

Polje I.1. Pošiljatelj: naziv i puna adresa pravne ili fizičke osobe (subjekta u poslovanju s hranom) koja šalje pošiljku. Preporučuje se upisati informacije o brojevima telefona i faksa ili adresi elektroničke pošte (E-mail adresa).

Polje I.2. Sve tri rubrike u ovom polju popunjavaju osobe ovlaštene za provođenje službene kontrole na određenom mjestu uvoza (DPI) kako je definirano člankom 3. ovoga Pravilnika. U prvoj rubrici navesti redni broj Zajedničkog ulaznog dokumenta (CED). Naziv određenog mjesta uvoza (DPI) i njegov broj jedinice navesti u drugoj i trećoj rubricPolje I.3. Primatelj: naziv i puna adresa pravne ili fizičke osobe (subjekta u poslovanju s hranom) kojoj se pošiljka šalje. Preporučuje se upisati informacije o brojevima telefona i faksa ili adresi elektroničke pošte (E-mail adresa).

Polje I.4. Osoba odgovorna za pošiljku: osoba (subjekt u poslovanju s hranom ili njihov predstavnik ili osoba koja daje izjave u njihovo ime) koja je odgovorna za pošiljku kada ista dođe na mjesto prvog unosa (FPI) i koja daje potrebne izjave osobi ovlaštenoj za provođenje službene kontrole u ime uvoznika. Upisati ime i punu adresu. Preporučuje se upisati informacije o brojevima telefona i faksa ili adresi elektroničke pošte (E-mail adresa).

Polje I.5. Zemlja podrijetla: upisati zemlju iz koje potječe hrana, u kojoj je ista uzgojena, požnjena/ubrana ili proizvedena.

Polje I.6. Zemlja iz koje je pošiljka poslana: upisati zemlju u kojoj je pošiljka utovarena na finalno prijevozno sredstvo za put do Republike Hrvatske.

Polje I.7. Uvoznik: upisati naziv i punu adresu. Preporučuje se upisati informacije o brojevima telefona i faksa ili adresi elektroničke pošte (E-mail adresa).

Polje I.8. Mjesto odredišta: upisati adresu isporuke u Republici Hrvatskoj. Preporučuje se upisati informacije o brojevima telefona i faksa ili adresi elektroničke pošte (E-mail adresa).

Polje I.9. Dospijeće na određeno ulazno mjesto (DPE): upisati očekivani datum na koji se očekuje dospijeće pošiljke na mjesto prvog unosa (FPI).

Polje I.10. Dokumenti: upisati datum izdavanja i broj službenih dokumenata koji prate pošiljku, prema potrebi.

Polje I.11. Prijevozna sredstva: označiti sredstva dolaznog transporta.

Upisati detaljne podatke o prijevoznom sredstvu dolaska: za zrakoplov broj leta, za brod naziv broda, za vozilo registarsku oznaku i broj prikolice ako je to prikladno, za željezničke vagone identitet vlaka i broj vagona.

Dokumentacijske reference: broj zrakoplovne teretnice, broj tovarnog lista ili komercijalni broj za željeznicu ili kamion.

Polje I.12. Opis proizvoda: detaljno opisati proizvod služeći se pojmovima iz članka 2. ovoga Pravilnika.

Polje I.13. Tarifna oznaka proizvoda (»HS code«): koristiti »Harmonizirani sustav Svjetske carinske organizacije (WCO)«.

Polje I.14. Bruto masa: upisati ukupnu masu u kilogramima ili tonama. Definira se kao ukupna masa proizvoda i neposrednih spremnika i svih njihovih pakiranja, a isključuje prijevozne spremnike i ostalu opremu za prijevoz.

Neto masa: upisati masu stvarnog proizvoda u kilogramima ili tonama, bez pakiranja. Definira se kao masa samih proizvoda bez neposrednih spremnika ili bilo kakvih pakiranja.

Polje I.15. Broj pakiranja: upisati pojedinačan broj pakiranja u pošiljci.

Polje I.16. Temperatura: naznačiti prikladan način prijevoza/temperature skladištenja.

Polje I.17. Vrsta pakiranja: naznačiti vrstu pakiranja proizvoda.

Polje I.18. Proizvod namijenjen za: naznačiti primjereno polje ovisno o tome je li proizvod namijenjen prehrani ljudi bez prethodnog sortiranja ili druge fizikalne obrade (u tom slučaju označiti polje »za prehranu ljudi«) ili je namijenjen za prehranu ljudi nakon takve obrade (u tom slučaju označiti polje »daljnja prerada«) ili je namijenjen za uporabu kao »hrana za životinje« (u tom slučaju označiti polje »hrana za životinje«). U posljednjem slučaju ne primjenjuju se odredbe ovoga Pravilnika.

Polje I.19. Broj plombe i broj kontejnera: Upisati sve brojeve plombi i identifikacije spremnika tamo gdje je to potrebno.

Polje I.20. Prijevoz do mjesta kontrole (CP): kada je pošiljka namijenjena uvozu (vidi Polje I.22.) označiti i navesti određeno mjesto uvoza (DPI).

Polje I.21. Nije primjenjivo.

Polje I.22. Za uvoz: označiti u slučaju da je pošiljka namijenjena uvozu u Republiku Hrvatsku.

Polje I.23. Nije primjenjivo.

Polje I.24. Prijevozno sredstvo do mjesta kontrole (CP): označiti odgovarajuće prijevozno sredstvo koje se koristi za prijevoz do određenog mjesta uvoza (DPI).

Dio II. Ovaj dio popunjava osoba ovlaštena za provođenje službene kontrole

Općenito: Polje II.1. popunjava osoba ovlaštena za provođenje službene kontrole na određenom mjestu uvoza (DPI). Polja II.2. do II.9. popunjava osoba ovlaštena za provođenje službene kontrole odgovorna za dokumentacijski pregled. Polja II.10. do II.21. popunjava osoba ovlaštena za provođenje službene kontrole na određenom mjestu uvoza (DPI).

Polje II.1. Redni broj Zajedničkog ulaznog dokumenta (CED): upisati isti referentni broj CED-a kao u polju I.2.

Polje II.2. Broj jedinstvene carinske deklaracije (JCD): za carinske službe ukoliko je to potrebno.

Polje II.3. Dokumentacijski pregled: popuniti za sve pošiljke.

Polje II.4. Pošiljke odabrane za fizički pregled: Nije primjenjivo u okviru ovoga Pravilnika.

Polje II.5. PRIHVAĆENO za prijevoz: kad je pošiljka prihvaćena za prijevoz do određenog mjesta uvoza (DPI) nakon zadovoljavajućeg dokumentacijskog pregleda, osoba ovlaštena za provođenje službene kontrole na mjestu prvog unosa (FPI) označava polje i navodi do kojeg se određenog mjestu uvoza (DPI) pošiljka prevozi za mogući fizički pregled (na temelju podataka navedenih u polju I.20.).

Polje II.6. NIJE PRIHVAĆENO: kad pošiljka nije prihvaćena za prijevoz do određenog mjesta uvoza (DPI) zbog nezadovoljavajućeg ishoda dokumentacijskog pregleda, osoba ovlaštena za provođenje službene kontrole na prvom mjestu unosa (FPI) označava rubriku i mjere koje je potrebno provesti u slučaju odbijanja pošiljke. U polje II.7. potrebno je unijeti adresu odredišnog objekta u slučaju »Vraćanja i preusmjeravanja«, »Uništavanja«, »Prerade i obrade« i »Prenamjene«.

Polje II.7. Pojedinosti o odredišnom mjestu kontrole (II.6.): upisati prema potrebi broj odobrenja i adresu (ili naziv broda i luke) za sva odredišta u kojima se zahtijeva daljnja kontrola pošiljke, npr. za polje II.6. »Vraćanje i preusmjeravanje«, »Uništavanje«, »Prerada i obrada« ili »Prenamjena«.

Polje II.8. Podaci o određenom ulaznom mjestu (DPE) i službeni pečat: ovdje navesti podatke o određenom ulaznom mjestu (DPE) i staviti službeni pečat na tom mjestu.

Polje II.9. Osoba ovlaštena za provođenje službene kontrole: potpis osobe ovlaštene za provođenje službene kontrole na mjestu prvog unosa (FPI).

Polje II.10. Nije primjenjivo.

Polje II.11. Identifikacijski pregled: označiti rubrike kako bi se naznačilo da je proveden identifikacijski pregled i s kojim rezultatima.

Polje II.12. Fizički pregled: ovdje upisati rezultate fizičkog pregleda.

Polje II.13. Laboratorijska ispitivanja: označiti rubriku je li pošiljka odabrana za uzorkovanje i analizu.

Ispitivano na: označiti na koje tvari (aflatoksin B1 i ukupni aflatoksini) i prema kojoj analitičkoj metodi je provedeno laboratorijsko ispitivanje.

Rezultati: navesti rezultate laboratorijskog ispitivanja i označiti odgovarajuću rubriku.

Polje II.14. PRIHVAĆENO za puštanje u slobodni promet: označiti rubriku ako se pošiljka pušta u slobodni promet u Republici Hrvatskoj.

Označiti jednu od rubrika (»Prehrana ljudi«, »Daljnja prerada«, »Hrana za životinje« ili »Ostalo«) kako bi se naznačilo daljnje korištenje.

Polje II.15. Nije primjenjivo.

Polje II.16. NIJE PRIHVAĆENO: označiti rubriku u slučaju odbijanja pošiljke zbog nezadovoljavajućeg rezultata identifikacijskog ili fizičkog pregleda.

Jasno naznačiti koje se mjere trebaju provesti u tom slučaju, označavanjem jedne od rubrika (»Vraćanje i preusmjeravanje«, »Uništavanje«, »Prerada i obrada« ili »Prenamjena»). Podaci o odredišnom objektu moraju se upisati u polje II.18.

Polje II.17. Razlozi odbijanja: Označiti odgovarajuće rubrike. Upotrijebiti prema potrebi radi dodavanja odgovarajućih informacija.

Polje II.18. Pojedinosti o odredištu kontrole (II.16.) Upisati, ako je potrebno, broj odobrenja i adresu (ili naziv broda i luke) za sva odredišta u kojima se zahtijeva daljnja kontrola pošiljke naznačena u polju II.16.

Polje II.19. Pošiljka je ponovno plombirana: koristiti polje ako je izvorna plomba na pošiljci uništena ili oštećena prilikom otvaranja spremnika. Potrebno je voditi popis svih plombi koje su korištene u ovu svrhu.

Polje II.20. Podaci o DPE/CP i službeni pečat: ovdje navesti informacije o određenom mjestu uvoza (DPI) i staviti službeni pečat na određenom mjestu uvoza (DPI).

Polje II.21. Osoba ovlaštena za provođenje službene kontrole: upisati ime i prezime (velikim tiskanim slovima), datum izdavanja i potpis osobe ovlaštene za provođenje službene kontrole na određenom mjestu uvoza (DPI).

Dio III. Ovaj dio popunjava osoba ovlaštena za provođenje službene kontrole

Polje III.1. Podaci o vraćanju i preusmjeravanju: osoba ovlaštena za provođenje službene kontrole na mjestu prvog unosa (FPI) ili na određenom mjestu uvoza (DPI) označuje način prijevoza, njegovu identifikaciju, zemlju odredišta i datum vraćanja i preusmjeravanja pošiljke, odmah nakon što ti podaci budu poznati.

Polje III.2. Povratne informacije: naznačiti ako je potrebno regionalni ured odnosno ispostavu, odgovoran za provođenje službene kontrole, u slučaju »Uništavanja«, »Prerade i obrade« i »Prenamjene« pošiljke. U tom slučaju osoba koja je provela službenu kontrolu izvješćuje o ishodu dospijeća pošiljke i razmjene informacija o pošiljci.

Polje III.3. Osoba ovlaštena za provođenje službene kontrole: potpis osobe ovlaštene za provođenje službene kontrole na određenom mjestu uvoza (DPI) u slučaju »Vraćanja i preusmjeravanja». U slučaju »Uništavanja«, »Prerade i obrade« i »Prenamjene« proizvoda: potpis osobe ovlaštene za provođenje službene kontrole u regionalnom uredu odnosno ispostavi.

[[1](#footnote-29081-1-backlink)] Pravilnikom se preuzimaju odredbe Uredbe Komisije (EZ-a) br. 1152/2009 od 27. studenoga 2009. kojima se propisuju posebni uvjeti za uvoz određene hrane iz određenih trećih zemalja zbog rizika od kontaminiranosti te hrane aflatoksinima te ukida Odluka Komisije (EZ) br. 504/2006

[[2](#footnote-29081-2-backlink)]Pravilnikom su preuzete odredbe Uredbe Komisije (EZ) br. 401/2006 od 23. veljače 2006. godine kojom se utvrđuju metode uzorkovanja i analize za službene kontrole razina mikotoksina u određenim prehrambenim proizvodima;

[[3](#footnote-29081-3-backlink)] Pravilnikom su preuzete odredbe Uredbe Komisije (EZ) br. 669/2009 od 24. srpnja 2009. godine i odredbe Uredbe Komisije (EU) br. 212/2010 od 12. ožujka 2010. godine kojima se propisuju pravila provedbe povećanog broja službenih kontrola određene hrane i hrane za životinje neživotinjskog podrijetla pri uvozu u okviru Uredbe (EZ) 882/2004.

Pravilnik, NN 120/2010-3118